**Ogres novada pašvaldības saistošo noteikumu Nr. 22/2022 “Par braukšanas maksas atvieglojumu izglītojamajiem Ogres novadā” paskaidrojuma raksts**

|  |  |
| --- | --- |
| Paskaidrojuma raksta sadaļas | Norādāmā informācija |
| 1.Saistošo noteikumu nepieciešamības pamatojums | Atbilstoši Administratīvo teritoriju un apdzīvoto vietu likuma 28. punktam pēc Latvijas Republikas administratīvi teritoriālās reformas Lielvārdes novads, Ķeguma novads, Ikšķiles novads un Ogres novads ietilpst Ogres novada administratīvajā teritorijā.  Līdz ar to ir nepieciešams izveidot vienotu kārtību, kādā tiek noteikts braukšanas maksas atvieglojums vispārējās pamata un vidējās izglītības iestāžu izglītojamajiem Ogres novadā.  Saistošie noteikumi (turpmāk – noteikumi) ir nepieciešami, lai noteiktu kārtību, kādā braukšanas maksas atvieglojumus sabiedriskajā transportā ir tiesīgs saņemt izglītojamais, kurš mācās Ogres novada administratīvās teritorijas vispārējās pamata vai vidējās izglītības iestādē un savu dzīvesvietu ir deklarējis Ogres novada administratīvajā teritorijā. |
| 2.Īss saistošo noteikumu satura izklāsts | Noteikumi paredz, ka Ogres novada administratīvajā teritorijā dzīvesvietu deklarējušais vispārējās izglītības iestāžu klātienes izglītojamais mācību gada laikā var saņemt braukšanas maksas atvieglojumu sabiedriskajā transportā 100% apmērā no braukšanas maksas, nepārsniedzot 50 braucienus mēnesī. Minētā atvieglojuma saņemšanai tiek izmantota Ogres novada skolēna karte šādā prioritārā secībā - veicot reģistrāciju pašvaldības autorizētā elektroniskās reģistrācijas sistēmā transporta līdzeklī vai saņemot pēcapmaksas norēķina biļeti. Ja kāds no iepriekšējiem atvieglojuma saņemšanas veidiem nav iespējams, veiktā samaksa par braukšanu sabiedriskajā transportā tiek kompensēta noteikumos paredzētā kārtībā.  Braukšanas maksas atvieglojumi netiek piemēroti, ja maršrutā no izglītojamā dzīvesvietas līdz izglītības iestādei vai atpakaļ izglītojamo pārvadājumus nodrošina pašvaldība. |
| 3.Informācija par saistošo noteikumu ietekmi uz pašvaldības budžetu | Plānotā ietekme uz Pašvaldības budžetu 2022.gadā 30 000 EUR |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Sabiedriskā pakalpojuma sniedzēji tiks aicināti pielāgot savas norēķinu sistēmas un biļešu tirdzniecības organizatoriskos procesus, lai nodrošinātu sabiedriskā transporta braucienu reģistrāciju pašvaldības autorizētā elektroniskās reģistrācijas sistēmā un/vai pēcapmaksas norēķinu biļešu izsniegšanu un pēcapmaksas rēķinu Ogres novada pašvaldībai sagatavošanu. |
| 5. Informācija par administratīvajām procedūrām | Noteikumu izpildi nodrošina Ogres novada teritorijā esošo vispārējās pamata un vidējās izglītības iestāžu vadītāji, Ogres novada Izglītības pārvalde un Ogres novada pašvaldības Centrālās administrācijas Finanšu nodaļa.  Izglītības iestāžu vadītāju un Ogres novada Izglītības pārvaldes pieņemtos lēmumus un/vai faktisko rīcību var apstrīdēt normatīvajos aktos noteiktā kārtībā. |
| 6. Informācija par konsultācijām ar privātpersonām | Konsultācijas ar privātpersonām nav veiktas. |

Ogres novada domes priekšsēdētājs E.Helmanis